ไม่เคลียร์
ลูกค้าของทีเอ็มบีหลายรายต่างประหลาดใจ เมื่อได้รับข้อความ SMS ที่สุดแสนจะอินเตอร์ ส่งตรงมาจากแบงก์ในสัปดาห์นี้
21 พ.ย. 2557

ลูกค้าของทีเอ็มบีหลายรายต่างประหลาดใจ เมื่อได้รับข้อความ SMS ที่สุดแสนจะอินเตอร์ ส่งตรงมาจากแบงก์ในสัปดาห์นี้ 
แต่โปรดอย่าถามนะว่าเรื่องอะไร บัญชีมีปัญหา ธุรกรรมการติดขัด บัตรเอทีเอ็มถูกระงับ หรือเป็นแค่ข้อความทักทายแสดงความปรารถนาดี ทั้งหมดนี้เป็นแค่การคาดเดาล้วนๆ เพราะลูกค้า “อ่านไม่ออก”
วิเคราะห์จากตัวอักษรคาดว่าน่าจะเป็นภาษาจีน แต่ลองให้คนจีนอ่านก็บอกไม่รู้เรื่อง เพราะตัวอักษรจีนบางตัวเก่าแก่มากชนิดไม่มีการใช้งานกันแล้ว เอ๊ะสรุปแล้วนี่มันภาษาเกาหลี ซารังเฮโย หรือเปล่า หรือจะเป็นแค่ความผิดพลาดทางเทคนิค Font หรือ Unicode error
แต่ไม่ว่าจะเป็นความผิดพลาดทางเทคนิคหรือไม่ประการใด งานนี้ดูเหมือนช่องทางสื่อสารทางโซเชียลทั้งหลายของทีเอ็มบีจะเออเรอร์มากกว่า หลายคนไปถามในเพจเฟซบุ๊กก็ไม่กระจ่าง ถามในหน้าเพจเว็บแชตก็ไม่รู้เรื่อง ตั้งกระทู้พันทิปก็ไม่เคลียร์ จนสุดท้ายลูกค้าต้องยอมเสียเงินโทรไปถาม 1558 เองให้รู้แล้วรู้รอด จนได้ความว่า เป็นเพียงความผิดพลาดในการทดสอบระบบ SMS Alert แต่ไม่ได้มีผลอะไรกับลูกค้าแต่ประการใด
งานนี้ลูกค้าโล่งใจไม่มีปัญหา มีแต่ต้องเสียเงินแบบงงๆ